Pernille Roth, formand for Venstre i Nordjylland, har tirsdag morgen valgt at melde sig ud af partiet Venstre. Det oplyser hun i et brev til omkring 4000 nordjyske Venstre-medlemmer. - Jeg har meldt mig ud, fordi jeg synes, at Venstre er ved at snævre sig ind til at blive et mere snævert liberalt parti, siger Pernille Roth til TV2 Nord. Hun forklarer, at der er flere årsager til, at hun nu har valgt at sige farvel til partiet. Det sker blandt andet på grund af formand Jakob Ellemann-Jensens ageren i minksagen og hans udlændingepolitik. Men at Venstre står uden for politiforliget, og at Inger Støjberg skal stilles for en rigsret, har også været medvirkende til hendes farvel. - Jeg mener, at man skyder gråspurve med kanoner, siger Pernille Roth til TV2 Nord. TV2 Nord er i besiddelse af det brev, som Pernille Roth har sendt ud til de omkring 4000 nordjyske V-medlemmer. Heri står der blandt andet: - Vi står med en splittet og dårligt ledet organisation, en vaklende og svag formand, uenighed om den politiske linje og et parti, som Venstres gruppeformand i Folketinget, Karsten Lauritzen, i et stort anlagt interview i Avisen Danmark, kalder for "et håndværkertilbud", skriver Pernille Roth i brevet. Ikke mere gejst at kæmpe med Pernille Roth meldte sig ind i Venstres Ungdom, da hun gik i 6. klasse, og siden 2003 har hun været medlem af partiet Venstre. Derfor er hun også ærgerlig og berørt over situationen. - Det er en erkendelse af, at der for mig ikke er mere gejst at kæmpe med, siger Pernille Roth til TV2 Nord. - Da jeg mødte ind på arbejdet i morges og fortalte om min beslutning, fik jeg tårer i øjnene. Det er meget bevægende for mig, lyder det fra en berørt Pernille Roth. Den nu afgående V-formand i Nordjylland forklarer, at hun lige nu ikke skal være medlem af et politisk parti. - Jeg skal mærke efter, om jeg stadig har energi til at kæmpe for noget politisk. Måske skal jeg bare til at se Netflix i stedet, siger Pernille Roth og griner, mens hun fortsætter: - Jeg tager en pause og ser, hvor det bærer hen. Men for nuværende har jeg svært ved at se mig som medlem af et andet parti, siger hun. - Han strøg tændstikken alligevel Pernille Roth er bosat i Hadsund og bor et par huse væk fra den tidligere Venstre-politiker Inger Støjberg, som hun også ses med privat. Derfor fylder Støjbergs exit og beslutningen om at støtte en rigsretssag også i forhold til Pernille Roths beslutning om at forlade partiet. - Man kan sige, at det er en medvirkende faktor, men mit medlemsskab og mit forhold til Venstre er væsentligt længere end mit forhold til Inger Støjberg, siger Pernille Roth til TV2 Nord. TV 2 skriver, at det ifølge Pernille Roth var Ellemann, som mellem jul og nytår stillede forretningsudvalget det ultimatum, at enten tvang de Støjberg væk fra næstformandsposten, ellers gik han selv af som formand. - Jeg advarede ham og forretningsvalget om, at det "kunne risikere at sætte ild til vores parti". Han strøg tændstikken alligevel, skriver Pernille Roth i brevet, som selv var det eneste medlem af udvalget, der gav sin støtte til Støjberg i sagen. Her kan du læse mere om den nordjyske formands udmeldelse. "Mystisk angreb" på Ellemann TV 2 har forgæves forsøgt at få en kommentar fra Jakob Ellemann-Jensen, men gruppeformand Karsten Lauritzen siger til Ritzau, at det er "helt normalt", at medlemmer melder sig ud. - I det her tilfælde er der tydeligvis mange følelser på spil, for det er et meget mystisk angreb på Jakob Ellemann-Jensen, Venstre og de mange venstrefolk, der slider for at sikre vores parti fremgang og succes. - Jeg tror dog, at det skal ses i lyset af, at Pernille og Inger er tætte venner og genboer, skriver gruppeformanden.

Opsummering:
Pernille Roth har været medlem af partiet Venstre siden 2003, men tirsdag har hun valgt at melde sig ud. Et farvel, der bunder i flere forskellige ting.